І сапраўды: адразу за мастом праз Выдранку, непадалёк ад меліярацыйнага канала, стаяць два векавыя дубы, якія акальцоўвае зроблены з таўшчэзных жэрдак загон, за якім шчыльным гуртом стаялі каровы. Вытаптаны капытамі яшчэ нядаўна зялёны газон пад іх нагамі ператварыўся ў гразкае месіва, шчодра здобранае мачой жывёлы. У тым, што яна адмоўна дзейнічае на дрэвы, няцяжка было пераканацца з першага позірку: лісце на дубах абмякла, а месцамі нават пажоўкла — вынік уздзеяння аміяку, які ўтрымліваецца ў мачы кароў, на каранёвую сістэму лясных волатаў. Калі тэрмінова не ўбраць адсюль загон, то дубы чакае незайздросны лёс — яны сапраўды могуць засохнуць.